“รัตน์” นั่ง ปธ.บอร์ด LHBANK หลัง “อนันต์” ถูก DSI เชือด
"รัตน์ พานิชพันธ์" เสียบเก้าอี้ประธานบอร์ด LHBANK หลัง “อนันต์ อัศวโภคิน” หลังถูก DSI เชือด
19 มิ.ย. 2560

นางศศิธร พงศธร กรรมการผู้จัดการ บริษัท แอล เอช ไฟแนนซ์เชียล กรุ๊ป จำกัด (มหาชน) หรือ LHBANK ระบุว่า ที่ประชุมคณะกรรมการบริษัทมีมติแต่งตั้ง นายรัตน์ พานิชพันธ์ ดำรงตำแหน่งประธานกรรมการบริษัท มีผลตั้งแต่วันที่ 19 มิ.ย.60
พร้อมกันนี้ที่ประชุมคณะกรรมการธนาคารแลนด์ แอนด์ เฮ้าส์ ได้มีมติแต่งตั้งนายรัตน์ พานิชพันธ์ ดำรงตำแหน่งประธานกรรมการธนาคาร และแต่งตั้งนายศิริชัย สมบัติศิริ ดำรงตำแหน่งประธานกรรมการบริหาร แทน นายอนันต์ อัศวโภคิน
อนึ่ง นายอนันต์ ได้ลาออกจากการเป็นประธานกรรมการ และกรรมการ LHBANK และ ธนาคารแลนด์ แอนด์ เฮ้าส์  ตั้งแต่วันที่ 19 พ.ค.60 หลังจากที่กรมสอบสวนคดีพิเศษ (DSI) ได้ออกหมายเรียก นายอนันต์ อดีตผู้บริหาร LHBANK  และธนาคารแลนด์ แอนด์ เฮ้าส์ จำกัด (LH Bank) มารับทราบข้อกล่าวหาความผิดฐานสมคบกันและร่วมกันฟอกเงิน
จากกรณีที่ DSI ได้สอบสวนดำเนินคดีอาญาที่เกี่ยวข้องกับการทุจริตภายในสหกรณ์เครดิตยูเนี่ยนคลองจั่น จำกัด ความเสียหายรวมประมาณ 13,000 ล้านบาท เป็นคดีพิเศษ และนำไปสู่การสอบสวนขยายผลถึงขบวนการฉ้อโกงประชาช น รับของโจร และความผิดฐานฟอกเงินที่ได้จากการกระทำความผิดในเรื่องนี้